
	Ποιητική εκδήλωση

της Ένωσης Λογοτεχνών Κύπρου

και της Ένωσης Καλλιτεχνών και Συγγραφέων Κύπρου

με τίτλο

Οι νέοι Κύπριοι ποιητές

επανενώνουν την Κύπρο

στο Σπίτι της Κύπρου

Με επιτυχία πραγματοποιήθηκε, την Πέμπτη 30 Μαΐου 2019, στο Σπίτι της Κύπρου στην Αθήνα, η ποιητική εκδήλωση, που συνδιοργάνωσαν, η Ένωση Λογοτεχνών Κύπρου και η Ένωση Καλλιτεχνών και Συγγραφέων Κύπρου, με τίτλο Οι νέοι Κύπριοι ποιητές επανενώνουν την Κύπρο.
Στη σημαντική αυτή ποιητική συνεύρεση, οκτώ διακεκριμένοι Κύπριοι ποιητές, τέσσερις Ελληνοκύπριοι και τέσσερις Τουρκοκύπριοι, με ορόσημο αισθήσεις και εμπειρίες που βιώνουν σε μια μοιρασμένη και κατεχόμενη, κοινή πατρίδα, άρθρωσαν τον ποιητικό τους λόγο και ένωσαν τις φωνές τους, μιλώντας μέσα από τα ποιήματά τους για τα δεινά της Κύπρου και την επιθυμία τους για μια επανενωμένη πατρίδα, την ανάγκη τερματισμού της κατοχής, την απελευθέρωση και την επανένωση του νησιού.

Όπως, χαρακτηριστικά, ανέφερε, προλογίζοντας την εκδήλωση, η Μορφωτική Σύμβουλος της Πρεσβείας της Κυπριακής Δημοκρατίας δρ Νάντια Στυλιανού, «μέσα από την πολυφωνία, τη θεματική ευρύτητα και την υφολογική ποικιλομορφία της ποιητικής τους έκφρασης, αποτυπώνεται το συναίσθημα και η μνήμη των ίδιων των ποιητών, τα πάθη και το ήθος του τόπου και των ανθρώπων του, οριοθετώντας και επαναπροσδιορίζοντας θέματα εντοπιότητας και ταυτότητας μέσα από την ετερότητα και τον διάλογο».

Χαιρετισμό στην εκδήλωση απηύθυναν, ο Πρόεδρος της Ένωσης Λογοτεχνών Κύπρου κ. Χρίστος Χατζήπαπας και ο Πρόεδρος της Ένωσης Καλλιτεχνών και Συγγραφέων Κύπρου κ. Tamer Öncül, που αναφέρθηκαν στην πολυετή και πολυεπίπεδη συνεργασία των δύο συλλόγων, που συμπεριλαμβάνει τη διοργάνωση κοινών εκδηλώσεων, διαγωνισμών ποίησης και πεζογραφίας μεταξύ νέων δημιουργών, πρόγραμμα εκδόσεων και μεταφράσεων, με την πεποίθηση ότι ο πολιτισμός αποτελεί ουσιώδες εργαλείο για την καλλιέργεια και ενδυνάμωση του διαλόγου, του αμοιβαίου σεβασμού και της συνέργειας. Όπως, συμπερασματικά, ανέφερε ο κ. Χατζήπαπας, «δουλεύουμε, μαζί με την ποίηση και το εν γένει έργο μας για μια λεύτερη, επανενωμένη ευρωπαϊκή Κύπρο, που να ανήκει σε όλους τους Κύπριους».
Ποιήματά τους διάβασαν οι: Μαρία Σιακαλλή, Ιάσωνας Σταυράκης, Ανδρέας Τιμοθέου, Χρίστος Χατζήπαπας, Nafia Akdeniz, Halil Karapaşaoğlu, Tamer Öncül και Jenan Selçuk.

Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας.

